柳宗元
韦道安（道安尝佐张建封于徐州，及军乱而道安自杀）
道安本儒士，颇擅弓剑名。二十游太行，暮闻号哭声。
疾驱前致问，有叟垂华缨。言我故刺史，失职还西京。
偶为群盗得，毫缕无馀赢。货财足非吝，二女皆娉婷。
苍黄见驱逐，谁识死与生。便当此殒命，休复事晨征。
一闻激高义，眦裂肝胆横。挂弓问所往，趫捷超峥嵘。
见盗寒涧阴，罗列方忿争。一矢毙酋帅，馀党号且惊。
麾令递束缚，纆索相拄撑。彼姝久褫魄，刃下俟诛刑。
却立不亲授，谕以从父行。捃收自担肩，转道趋前程。
夜发敲石火，山林如昼明。父子更抱持，涕血纷交零。
顿首愿归货，纳女称舅甥。道安奋衣去，义重利固轻。
师婚古所病，合姓非用兵。朅来事儒术，十载所能逞。
慷慨张徐州，朱邸扬前旌。投躯获所愿，前马出王城。
辕门立奇士，淮水秋风生。君侯既即世，麾下相欹倾。
立孤抗王命，钟鼓四野鸣。横溃非所壅，逆节非所婴。
举头自引刃，顾义谁顾形。烈士不忘死，所死在忠贞。
咄嗟徇权子，翕习犹趋荣。我歌非悼死，所悼时世情。